ลงทุนภาครัฐดันสินเชื่อโต4%
กสิกรไทยคาดปีหน้าสินเชื่อโต 4% อานิสงส์การลงทุนภาครัฐ งบกลางกระตุ้นเศรษฐกิจ
29 ต.ค. 2565

โพสต์ทูเดย์ - กสิกรไทยคาดปีหน้าสินเชื่อโต 4% อานิสงส์การลงทุนภาครัฐ งบกลางกระตุ้นเศรษฐกิจ
รายงานข่าวจากศูนย์วิจัยกสิกรไทย เปิดเผยว่า ในปี 2560 คาดว่าสินเชื่อของธนาคารพาณิชย์จะเติบโตประมาณ 4% หรือเพิ่มขึ้นราว 3.4-5.6 แสนล้านบาท จากปี 2559 ที่มีอัตราการเติบโตประมาณ 2.5%
สำหรับปัจจัยที่หนุนสินเชื่อเติบโตจะมาจากการลงทุนในโครงการขนาดใหญ่ของภาครัฐ และอานิสงส์จากงบกลางปีที่คาดว่าจะเข้าสู่กระบวนการเบิกจ่ายลงสู่ระบบเศรษฐกิจตั้งแต่ช่วงประมาณกลางปี 2560 ซึ่งจะช่วยให้สินเชื่อเพื่อการลงทุนระยะยาวกลับมามีบทบาทในพอร์ตสินเชื่อภาคธุรกิจมากขึ้น
ขณะเดียวกัน การฟื้นตัวของราคาสินค้าโภคภัณฑ์และราคาพลังงานในตลาดโลกที่น่าจะพลิกกลับสู่ขาขึ้นในปีหน้า ผนวกกับการส่งออกที่มีโอกาสฟื้นตัวเป็นบวกครั้งแรกในรอบ 5 ปี คงช่วยผลักดันสินเชื่อเพื่อเงินทุนหมุนเวียนสำหรับธุรกิจในประเทศและธุรกิจระหว่างประเทศให้ขยายตัวได้ต่อเนื่องจากปี 2559 ส่วนสินเชื่อรายย่อยในปี 2560 จะมีอัตราเติบโตที่ 5.5% (กรอบคาดการณ์ 4.5-6.5%) ตามแรงหนุนสำคัญจากสินเชื่อเช่าซื้อ ที่คาดว่าจะพลิกจากโอกาสที่จะหดตัวเล็กน้อย หรือไม่มีอัตราการเติบโต (0%) ในปี 2559
แหล่งข่าวจากทำเนียบรัฐบาล เปิดเผยว่า คณะรัฐมนตรี (ครม.) ได้อนุมัติงบกลางปี 2559 วงเงินรวม 1,809 ล้านบาท ให้กระทรวงมหาดไทย เพื่อดำเนินการใน 2 โครงการ โครงการแรกคือการบริหารจัดการน้ำอย่างเป็นระบบ เพื่อป้องกันและแก้ไขปัญหาอุทกภัยที่อาจเกิดในช่วงฤดูผลผลิต เพื่อกักเก็บน้ำไว้ใช้ประโยชน์ในการอุปโภคบริโภคและการเกษตร รวมทั้งหมด 467 โครงการ วงเงินรวม 1,454 ล้านบาท  
ทั้งนี้ โครงการนี้เป็นโครงการภายใต้แผนการบริหารจัดการน้ำเพิ่มเติม ซึ่งได้รับการอนุมัติจากคณะกรรมการทรัพยากรน้ำแห่งชาติ (กนช.) ตั้งแต่เดือน ก.ค. 2559 ซึ่งโครงการดังกล่าวมี 9 หน่วยงานที่เสนอโครงการเพิ่มเติมรวม 3,200 โครงการ วงเงินรวม 15,093 ล้านบาท โดยในส่วนของกรมป้องกันและบรรเทาสาธารณภัย (ปภ.) ได้เสนอรวม 467 โครงการ วงเงินรวม 1,669 ล้านบาท
อย่างไรก็ตาม สำนักงบประมาณได้ให้กรมป้องกันและบรรเทาสาธารณภัยประสานกับจังหวัดจัดทำรายละเอียด ทำให้วงเงินปรับลดลง 241 ล้านบาท เหลือ 1,454 ล้านบาท เพื่อเสนอให้ ครม.อนุมัติ
สำหรับอีกโครงการที่สนับสนุนการดำเนินการปรับปรุงภูมิทัศน์คลองโอ่งอ่างจากบริเวณสะพานดำรงสถิตถึงบริเวณสะพานโอสถานนท์ ดำเนินการโดยกรุงเทพมหานคร งบประมาณ 355 ล้านบาท โครงการฟื้นฟูและปรับภูมิทัศน์คลองโอ่งอ่างยังสอดคล้องกับนโยบายจัดระเบียบปรับปรุงภูมิทัศน์และพัฒนาสภาพแวดล้อมโดยรอบเกาะรัตนโกสินทร์ให้เกิดความเรียบร้อยเป็นแหล่งท่องเที่ยวเชิงอนุรักษ์วัฒนธรรม